《龙眼》
明代·张诩

龙眼虽珍果，因多价却廉。著花明野圃，垂实暗闾阎。

盛暑攒如蚁，秋风白斗盐。清香腾玉轸，翠色上珠帘。

具眼应多见，称奴每好谦。益颜无限补，止渴有馀甜。

女伴携篮摘，儿童斩竹拈。三朝留火焙，四海作珍瞻。

卢橘中元冷，杨梅性本炎。中和惟尔羡，饕餮不渠厌。

玉食时充贡，佳宾俎旋添。终身为世用，厚味少人嫌。

衒玉非求售，韬光亦解潜。纷华杂桃李，骨鲠畜箴砭。

药谱功当载，仙翁齿屡沾。陶门何必柳，千树映茅檐。

作者简介：（1455—1514）广东南海人，字廷实，号东所。师事陈献章。成化二十年进士。授户部主事，丁忧后，隐居不仕，累荐不起。正德中召为南京通政司参议，谒孝陵而归。其学以自然为宗，求“忘己”、“无欲”，即心观妙，以揆圣人之用。有《白沙遗言纂要》、《南海杂咏》、《东所文集》。